1Wettunna sugini sibawa taromponi Yosafat arunna Yéhuda, napasiyalani séddi anggota kaluwargana sibawa séddi anggota kaluwargana Ahab arunna Israélié.
2Siyagangngaré taung ri munrinna laoni Yosafat célléngiwi Ahab ri kota Samaria. Untu’ pakalebbii Yosafat silaong rombonganna, pakangkani Ahab pésta sibawa massuro géré maéga bimbala sibawa saping. Ri laleng kasempatangngéro naérai Yosafat untu’ gasai kota Ramot ri Giléad.
3Makkutanani, "Maéloiga Saudara lao sibawakka gasai Ramot?" Nappébali Yosafat, "Madécénni, masséddipi matu tentaraku sibawa tentarana Saudara. Silaokki mammusu.
4Iyakiya makessingngi makkutanaki riyolo ri PUWANGNGE."
5Napaddeppungenni Ahab kira-kira 400 nabi nainappa makkutana ri mennang, "Weddikka’ga lao gasai Ramot iyaré’ga dé’?" Nappébali mennang, "Wedding! Allataala maélo mabbéréyangngi kotaéro lao ri Datu."
6Iyakiya makkutanai paimeng Yosafat, "Dé’ga gaga kuwaé nabi laing iya weddingngé makkutanangekki lao ri PUWANGNGE?"
7Nappébali Ahab, "Engka mupa séddi, Mikha ana’ Yimla. Iyakiya ubenciwi, saba’ dé’ naengka nabotongekka iya makessingngé; tuli iya dé’é namakessing." Nametté Yosafat, "Ah, aja’ muwakkeda makkuwatu!"
8Nanaobbina Ahab séddi pegawé saoraja nainappa nasuro mapperi-peri lao mobbii Mikha.
9Iyaro wettué Ahab sibawa Yosafat tudangngi ri kadéra akkarungengngé sibawa pakéyang arajang ri onrong addésekeng gandongngé ri yolona pintu gerbanna Samaria, nanapolé nabié mangolo sibawa palettu’i botona mennang.
10Sala séddinna polé ri nabi-nabiéro, iya riyasengngé Zédékia ana’ Kanaana, mébbu tanru-tanru bessi nainappa makkeda lao ri Ahab, "Iyanaé napowada PUWANGNGE, ‘Nasibawang tanru-tanru pada-padaéwé nahantangngi matu Datu Siria sibawa mancuru’i mennang.’"
11Sininna nabi laingngé nasitujuini sibawa makkeda, "Gasai Ramot, pakalai matu Datu. PUWANGNGE mpéréngngi matu apakalang Datu."
12Iyaro wettué suro iya mobbiéngngi Mikha makkedani lao ri Mikha, "Sininna nabi laingngé botoi apakalang untu’ arungngé. Tennapodo Bapa’ boto towi iya makessingngé pada-pada mennang."
13Nappébali Mikha, "Nasabbing PUWANG iya tuwoé, banna maéloka powadai aga iya napowadaé Allataala lao ri iyya!"
14Lettu’nana Mikha ri yolona Arung Ahab, makkutanani arungngé, "Weddikka’ga silaong Arung Yosafat lao gasai Ramot iyaré’ga dé’?" Nametté Mikha, "Gasani! Tentu pakalai matu Datu. PUWANGNGE mpéréngngi matu apakalang Datu."
15Nappébali Ahab, "Rékko mabbicarako lao ri iyya nasabbing asenna PUWANGNGE, powadai iya tongengngé. Wékkasiyagapi harusu’ko uparéngngerangi passalenna gau’éro?"
16Nakkeda Mikha, "Uwitai tentara Israélié tassiya-siya ri bulu-bulué. Pada-pada mennang bimbala dé’é pakkampina, namakkedai PUWANGNGE passalenna mennang, ‘Iyaé sining tauwé dé’ nappunnai pamimping. Leppessanni mennang lisu sibawa salama.’"
17Nakkeda Ahab lao ri Yosafat, "Tongeng adakkuto? Dé’ naengka nabotongekka iya makessingngé! Tuli iya majaé bawang!"
18Makkedasi Mikha, "Makkekkuwangngé éngkalingai aga iya napowadaé PUWANGNGE! Uwitai PUWANGNGE tudang ri yasé’na kadéra arajan-Na ri surugaé, silaong sininna malaéka’-Na tettong ri seddé-Na.
19Makkutanai PUWANGNGE, ‘Niga maélo palécéi Ahab kuwammengngi namaélo lao mammusu namaté ri Ramot ri Giléad?’ Pappébalinna iyaro sining malaéka’é maddupa-rupang.
20Angkanna malluruni séddi roh. Naddeppériwi PUWANGNGE sibawa makkeda, ‘Iyya ritu maélo palécéi.’ Nakkutana PUWANGNGE, ‘Pékkugi carana?’.
21Nappébali iyaro roh-é, ‘Maéloka lao sibawa mébbui sininna nabinna Ahab mabbellé.’ Nakkeda PUWANGNGE, ‘Madécénni, pogau’ni iyaro, mulléi matu palécéi.’"
22Makkedapi paimeng Mikha, "Nah, iyanaro kajajiyang! PUWANGNGE pura mébbui nabi-nabinna Datu mabbellé lao ri Datu saba’ pura napattentui PUWANGNGE untu’ pakennaiwi abala Datu!"
23Namalluruna Nabi Zédékia maddeppériwi Mikha nanaleppa’i rupanna sibawa makkeda, "Pékkugi wedding nasalaika Rohna PUWANGNGE sibawa mabbicara lao ri iko?"
24Nappébali Mikha, "Muwitai matti buttinna wettummu muttama riséddié bili’ untu’ massubbu!"
25Napparénta Arung Ahab, "Tikkengngi! Namutiwii lao ri Amon, walikotaé, sibawa ana’ Pattolaé Yoas.
26Suroi mennang puttama’i ri laleng tarungkué, sibawa mpéréngngi inanré sibawa uwai rinung céddé’na bawang narapi lisuka sibawa salama."
27Nakkeda Mikha, "Rékko lisui Datu sibawa salama, bettuwanna dé’ nabbicara PUWANGNGE naolaka. Sininna iya engkaé hadéré kuwaé mancaji sabbi."
28Nainappa Ahab arunna Israélié, sibawa Yosafat arunna Yéhuda lao gasai kota Ramot ri Giléad.
29Makkedai Ahab lao ri Yosafat, "Maéloka mallarikkodo sibawa maccowé mammusu, iyakiya Saudara sitinajako pakéi pakéyang arajammu." Makkuwaniro arunna Israélié mallarikkodo wettunna lao mammusu.
30Iyaro wettué sining pallima pasukang karéta musuna Siria purani riparéntang ri arunna untu’ luruiwi banna arunna Israélié.
31Jaji, wettunna naita Arung Yosafat, naseng manenni mennang arunna Israélié. Rimakkuwannanaro naluruini mennang. Iyakiya gorai Yosafat, naritulung ri PUWANG Allataala, nanapabélo’ni iyaro serangangngé lao ri tibang laingngé.
32Wettunna namaingeki sining pallima pasukang karéta musuna Siria makkedaé iyaro tenniya arunna Israélié, mappésauni gasai.
33Nasitujuwangngi séddi prajuri Siria malleppessangngi ana’ panana temmappattuju ri akkatta mattentué. Iyakiya iyaro ana’ panaé nakennai Ahab sibawa nabettui waju musuna ri padduppanna. Namangobbi Ahab ri pappalari karétana, "Nakennaka! Balé’i namutiwika massu polé ri ammusurengngé!"
34Iyakiya nasaba marowa mupi musué, tette’i Arung Ahab tettong sibawa ritula ri laleng karétana mangolo ri tentara Siriaé. Wettunna labu essoé maténi.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn